આ અગાઉ ડૉ. કેશવ બલિરામ હેડગેવાર ગાર્ડનના અમુક ભાગને એક સંસ્થાથી મુક્ત કરવા માટે મારે જનહિતની અરજીનો માર્ગ જ લેવો પડ્યો હતો એમ જણાવીને આક્રમક રીતે વાત કરતાં ફાલ્ગુની દવેએ કહ્યું હતું કે ‘BMCના અધિકારીઓ પાસે કામ કઢાવવા માટે સીધી આંગળીએ ઘી ન નીકળે તો આંગળી વાંકી કરવી જરૂરી છે. આ સિવાય તેમની સાન ઠેકાણે આવતી નથી. અનેક વાર હાથ-પગ જોડ્યા, પણ આ અધિકારીઓ તેમના કાયદા અને તેમના જ પુસ્તકિયા જ્ઞાનને પકડીને બેસે છે. તેઓ લોકોની તકલીફ જોતા નથી. એ પણ એક વર્ષથી નહીં, ચાલીસ વર્ષથી ગારોડિયાનગરના રહેવાસીઓ ભોગવી રહ્યા છે. હું પણ એ જ વિસ્તારની રહેવાસી છું. મારી સહનશીલતાની પણ હદ આવી ગઈ છે. એટલે જ પહેલાં જૂન મહિનામાં મેં એક નોટિસ કમિશનર અને સંબંધિત વિભાગોને મોકલીને ઍક્શન લેવા કહ્યું હતું. એની પણ તેમના પર કોઈ જ અસર ન થઈ એટલે આખરે મેં જનહિતની અરજી કરી છે. મને વિશ્વાસ છે કે મારી જીત થશે અને હું મારા રહેવાસીઓને સારા રોડ અને ગટરો આપવામાં સફળ જઈશ.’